ບັນດາປະເທດພາກພື້ນ ຮ່ວມຫາລືການປະຕິບັດເປົ້າໝາຍສະຫັດສະວັດ
ຂ່າວ: ວິໄລພອນ
ໃນຕອນເຊົ້າຂອງວັນທີ 24ມິຖຸນານີ້ ທີ່ໂຮງແຮມລາວພລາຊາ, ນະຄອນຫຼວງວຽງຈັນ ໄດ້ຈັດກອງປະຊຸມສຳມະນາລະດັບອະນຸພາກພື້ນກ່ຽວກັບການຈັດຕັ້ງປະຕິບັດເປົ້າໝາຍສະຫັດ ສະວັດດ້ານການພັດທະນາ (MDGs) ຢູ່ອະນຸພາກພື້ນອາຊີຕາເວັນອອກສຽງໃຕ້ ໂດຍມີຜູ້ແທນຈຳນວນ 60 ທ່ານ ທີ່ມາຈາກບັນດາປະເທດໃນອະນຸພາກພື້ນເຊັ່ນ: ສປປ ລາວ, ກຳປູເຈຍ, ອິນໂດເນເຊຍ, ມາເລເຊຍ, ມຽນມາ, ຟີລິບປິນ, ໄທ, ຕີມໍເລັດສະເຕ, ຫວຽດນາມ ແລະ ອົງການຈັດຕັ້ງສາກົນທີ່ກ່ຽວຂ້ອງເຂົ້າຮ່ວມ.
ກອງປະຊຸມໃນຄັ້ງນີ້ແມ່ນຈັດຂຶ້ນໂດຍການຮ່ວມມືກັນລະຫວ່າງລັດຖະບານແຫ່ງ ສປປ ລາວ, ຄະນະກຳມະການເສດຖະກິດສັງຄົມປະຈຳພາກພື້ນອາຊີປາຊີຟິກສະຫະປະຊາຊາດ (UNESCAP), ອົງການສະຫະປະຊາຊາດ ເພື່ອການພັດທະນາ (UNDP) ແລະ ທະນາຄານພັດທະນາອາຊີ (ADB) ພາຍໃຕ້ຫົວຂໍ້ “ຄວາມມຸ່ງມາດປາຖະໜາຂອງພາກພື້ນອາຊີປາຊີຟິກ ທັດສະນະມຸມມອງສຳລັບການພັດທະນາວາລະຫຼັງປີ 2015”
ໃນໂອກາດນີ້ ທ່ານ ສົມຈິດ ອິນທະມິດ ລັດຖະມົນຕີຊ່ວຍວ່າການກະຊວງແຜນການ ແລະ ການລົງທຶນໄດ້ກ່າວວ່າ: ເປົ້າໝາຍສະຫັດສະວັດດ້ານການພັດທະນາຂອງບັນດາປະເທດພາກພື້ນແມ່ນສະແດງອອກໃນການຜັນຂະຫຍາຍເປົ້າໝາຍດັ່ງກ່າວເຂົ້າໃນແຜນພັດທະນາ ໂດຍອີງໃສ່ສະພາບເງື່ອນໄຂຂອງແຕ່ລະປະເທດ ຊຶ່ງການຈັດຕັ້ງປະຕິບັດທີ່ຜ່ານມາບັນດາ ປະເທດໂດຍສະເພາະລາວໄດ້ມີຄວາມຄືບໜ້າຫຼາຍໆດ້ານ ໂດຍສະເພາະການຫຼຸດຜ່ອນຄວາມທຸກຍາກ ແຕ່ກໍຍັງມີບາງປະເທດທີ່ຍັງພົບບັນຫາຫຍຸ້ງຍາກເຮັດໃຫ້ບໍ່ສາມາດບັນລຸຕາມເປົ້າໝາຍໄດ້ກ່ອນປີ 2015 ໃນນັ້ນ ມີບັນຫາດ້ານວິກິດການເງິນໂລກ, ຄວາມບໍ່ໝັ້ນຄົງດ້ານສະບຽງອາຫານ, ການປ່ຽນແປງຂອງດິນຟ້າອາກາດ, ການແພ່ລະບາດຂອງພະຍາດ ແລະ ການຫຼຸດຜ່ອນອັດຕາການຕາຍຂອງແມ່ ແລະ ເດັກ.
ທ່ານ ສົມຈິດ ອິນທະມິດ ຍັງໄດ້ກ່າວຕື່ມອີກວ່າ: ໃນການສ້າງວາລະເພື່ອການພັດທະນາແບບຍືນຍົງປະກອບດ້ວຍ 3 ດ້ານຄື: ເສດຖະກິດ, ສັງຄົມ ແລະ ສິ່ງແວດລ້ອມ ໂດຍຄຳນຶງເຖິງເງື່ອນໄຂ ແລະ ສະພາບແວດລ້ອມຂອງ ແຕ່ລະປະເທດສຳລັບລາວ, ລັດຖະບານໄດ້ຮັບຮອງເອົາເປົ້າໝາຍ MDGs ທີ 9 ວ່າດ້ວຍການແກ້ໄຂຜົນກະທົບຈາກລະເບີດບໍ່ທັນແຕກທີ່ຍັງຕົກຄ້າງ ແລະ ຄວາມພະຍາຍາມໃນການຫຼຸດພົ້ນອອກຈາກສະຖານະພາບປະເທດດ້ອຍພັດທະນາໃນປີ 2020.
ສຳເລັດການສ້າງສະຖາບັນເສດຖະກິດການເງິນດົງຄຳຊ້າງ (18)
ຄາດ 2018 ໄດ້ໃຊ້ທາງລົດໄຟ ສະຫວັນ-ລາວບາວ (43)
ນັກທຸລະກິດສົນໃຈລົງທຶນໃນເຂດ ນອຄວ ຫຼາຍ ແຕ່ເນື້ອທີ່ເຫຼືອຈຳກັດ (62)
ທ້າຍເດືອນໜ້າ ສລດ ຈະຈັດຝຶກອົບຮົມແຜນທຸລະກິດ (9)
ແຈ້ງມູນຄວາມເປັນຈິງ ບັນຫາກ່ຽວກັບຄົນລັກເດັກນ້ອຍ (83)